钦定古今图书集成/明伦汇编/皇极典/第172卷 > 后周
## 钦定古今图书集成/明伦汇编/皇极典/第172卷 > 后周

### 太祖显德元年春正月丙子朔群臣上尊号曰圣明文武仁德皇帝

按《五代史周太祖本纪》云云按《册府元龟》：广顺三年十月甲子，南郊，大礼使、中书
令、弘文馆学士、齐国公冯道率文武百僚、诸道节度
使、内外将校、官吏、耆老僧道等上表曰：“粤以惟帝事
天，惟臣奉主。就阳展礼，一人虔报本之心；揆德弘猷，
万国切归尊之愿。载扬明号，思称洪休。瞻旒冕以献
言，望昊穹而垂允。臣等”顿首。臣闻德所以诞敷四海，
名所以驰裕万邦。苟《黼藻》之颂不传，则就望之容何
著？故质文迭用，宾实相符。礼有常尊，臣子合遵于旧
典；功无与让，君亲当协于至公。伏望皇帝陛下清明
在躬，纯德受命，弘要道于天下，畅淳风于域中。通达
无方，渊源不测，此所谓圣以合道也。外宣百度，上法
三光，铜浑昭乾健之规，玉烛朗阳舒之景，无幽不烛，
有感皆通，此所谓“明以烛远”也。至如用姬公之典以
御十伦，敬孔子之祠以兴四教，观书乙夜，徇铎孟春，
远服殊邻，王道无偏而荡荡；亲平判垒，天网不漏而
恢恢。此所谓“文以兴教，武以宅功”也。又若煦妪万物，
昭苏九围，协天载以无声，恢帝猷而有截，涵如东海，
固比南山。此所谓“仁以阜成，德以顺正”者也。皇帝陛
下圣广造物，明均照临。同文班黼黻之章，常武蓄雷
霆之势。仁兼孝以并率，德与道而相权。总集众方，光
扬茂实。臣等不胜大愿，谨上尊号曰圣明文武仁德
皇帝。恭惟雍熙之代，开泰之朝，君臣崇相正之规，天
地无不交之象。《书》曰：“一人有庆，当皇极之盛隆。《诗》曰：
‘万邦作孚，在鸿名之远逮’。臣等幸逢景运，获事朝廷，
表端位而列群司，各承丰泽；章至尊而舒盛德，敢怠
前规，沥恳倾轮，望恩俞允。”诏报曰：“眇觌前王，德之盛
者。或弦弧剡矢，去天下之暴；或手胼足胝，服四载之
勤。德普施于民，而民不知其力。盖为而不有，建之若
偷，巍巍圣功”，曾无称号，苟异于是，孰不近名？朕历数
在躬，艰难承统，莫识三王之道，徒知万乘之尊。至于
翼翼小心，孜孜庶政，推诚待物，捐己益人。上帝佑予，
于兹三祀，日慎一日，无德可称。夫五礼交修，四时不
忒，振颓纲于会府，致函夏之小康，斯乃公辅庶臣举
职之明效也。七德训戎，四鄙不耸，执干戈而卫社，“抚
封域以安民，此又勋臣将校为时而宣力也。至若虫
螟消殄，风雨不愆，岁被丰登，民跻富寿，兹乃乾坤育
物，宗社贻休，敢贪天功，以为己力。而公卿叶议，中外
同辞，诣阙拜章，增予美号。虽为臣之义，将顺则然，谅
爱君之心，殊不在此。朕顾寡薄，非所宜当，即断来章，
无至固执。所请宜不允。”表三上，从之。〈按五代史与册府元龟年月互

异，今从《正史》作“显德元年” 事。